13.4.2022
SL
Uradni list Evropske unije
C 160/13
IV (Informacije)
INFORMACIJE INSTITUCIJ, ORGANOV, URADOV IN AGENCIJ EVROPSKE UNIJE
SVET Sklepi Sveta o oblikovanju evropske strategije za ekosistem kulturnih in ustvarjalnih gospodarskih dejavnosti (2022/C 160/06)
SVET EVROPSKE UNIJE –
OB OPOZARJANJU NA:
1.
temeljno vlogo, ki jo imata kultura in svoboda ustvarjanja za Evropsko unijo in njene državljane in državljanke pri krepitvi naših demokracij in vrednot, razvoju naše domišljije, blaginji naših družb, vitalnosti naših lokalnih območij, kakovosti našega življenjskega okolja in blaginji posameznikov;
2.
ključno vlogo, ki jo imajo kulturni in ustvarjalni sektorji in gospodarske dejavnosti, imenovani tudi ekosistem kulturnih in ustvarjalnih gospodarskih dejavnosti, pri oblikovanju skupne dediščine, skupnih opornih točk in kulture jutrišnjega dne, kar je ključnega pomena za to, da se bo evropska kulturna raznolikost še naprej razvijala, pri čemer je treba upoštevati, da so kulturni in ustvarjalni sektorji in gospodarske dejavnosti zelo raznolika skupina z različnimi prednostnimi nalogami in pogoji;
3.
obseg ekosistema kulturnih in ustvarjalnih gospodarskih dejavnosti, kot je opredeljen v Letnem poročilu o enotnem trgu 2021 (1), ki vsebuje pregled 14 industrijskih ekosistemov, ki so jih službe Komisije opredelile v zvezi z novo industrijsko strategijo iz leta 2020 (2), in v številnih zadevnih dokumentih iz priloge;
4.
gospodarski pomen ekosistema kulturnih in ustvarjalnih gospodarskih dejavnosti, ki je bil leta 2019 ocenjen na 3,95 % dodane vrednosti EU (477 milijard EUR), pri čemer je v teh sektorjih delovalo 8,02 milijona ljudi in 1,2 milijona podjetij, od tega 99,9 % malih in srednjih podjetij (MSP) (3);
5.
znaten vpliv pandemije COVID-19 na kulturne in ustvarjalne gospodarske dejavnosti ter potrebo po nadaljnji krepitvi odpornosti in dvojnega (tj. zelenega in digitalnega) prehoda ekosistema kulturnih in ustvarjalnih gospodarskih dejavnosti v Evropski uniji, da bi dopolnili učinek evropskega mehanizma za okrevanje in odpornost ter omogočili, da bo dosegel svoj polni potencial kot gonilo gospodarske rasti in novih delovnih mest ter svetovne konkurenčnosti EU.
(1) Delovni dokument služb Komisije 2010 SWD (2021) 351 final, str. 98–104: „Kulturne in ustvarjalne gospodarske dejavnosti so raznolika skupina.
Največji sektorji so avdiovizualni (TV, videoigre, video na zahtevo, kinematografija, virtualna in razširjena resničnost), glasba, knjige in tiskani mediji, oglaševanje, kulturna dediščina (muzeji, zgodovinski spomeniki), uprizoritve (gledališče, ples) in vizualne umetnosti.“
Ta široka opredelitev temelji na okviru Unesca za statistiko na področju kulture iz leta 2009, Zeleni knjigi Evropske komisije z naslovom „Izkoriščanje potenciala kulturnih in ustvarjalnih industrij“ ter uredbi o programu Ustvarjalna Evropa.
(2) Sporočilo Komisije: „Posodobitev nove industrijske strategije iz leta 2020: močnejši enotni trg za okrevanje Evrope“ (dok.
C(2021/350)).
(3) Delovni dokument služb Komisije 2010 SWD (2021) 351 final, str. 98–104.
(https://ec.europa.eu/info/sites/default/files/swd-annualsingle-market-report-2021_en.pdf).